મા આશાપુરાના નામની નવ મંગળવારના વ્રત નિયમ રાખવા. વ્રતના દિવસે ફળાહાર કરવો. મનને શાંત રાખવું. સાત્વિક વિચાર કરવા. ખોટું બોલવું નહીં. મા આશાપુરાનું સ્મરણ કરવું. અંતરમાં સંપૂર્ણ શ્રદ્ધા સાથે મંગળવારનું વ્રત કરવું. સવારે અથવા બપોરે નાહી ધોઇ સ્વચ્છ પૂજાનાં વસ્ત્રો પહેરી એક બાજોઠ કે પાટલો લેવો. તેેના ઉપર આસન અથવા લાલ વસ્ત્ર બિછાવી મા આશાપુરાની મૂર્તિ કે ફોટો મૂકવો. ધૂપ દીપ કરવાં. તાંબાના માંજેલા લોટામાં શુદ્ધ જળ ભરવું. પાંચ વસ્તુઓ (સાકર, ઘી, પાણી, દૂધ તથા લોટ)નો શીરો બનાવવો. તે પ્રસાદ માને અર્પણ કરવો. આસન પર બેસી મા આશાપુરાના વ્રતની કથા વાંચવી. અથવા સાંભળવી. વાર્તા પૂરી થાય ત્યારે માની આરતી, થાળ કરવા. લોટામાં ભરેલું જળ એક લાલ પુષ્પથી ઘરમાં ચારેય તરફ છાંટવું. બાકી જળ વધે તેનું ચરણામૃત લેવું.